Pyp gesteel wat suurstof aan waakeenheid verskaf(Foto: Google) ’n Tien meter lange koperpyp wat suurstof aan verskeie dele van die Chris Hani Baragwanath-hospitaal in Soweto se waakeenheid verskaf, is vandeesweek afgesny en gesteel. Klinici by die fasiliteit het Maandagoggend opgemerk dat die vloei van suurstof laer as normaalweg is en die saak by die departement van infrastruktuur aangemeld. Dié departement is verantwoordelik vir die aanlegvertrek wat die pyp bevat. Amptenare het ondersoek ingestel en vasgestel dat daar met die koperpyp gepeuter is. Daar was in dié stadium 24 pasiënte in die waakeenheid, van wie 19 op lewensondersteuning en afhanklik van suurstof. Die pasiënte is almal Maandag inderhaas na ’n ander saal oorgeplaas waar ventilasie hervat is. ’n Kontrakteur is genader en die koperpyp is vervang. ’n Saak is intussen by die polisie aangemeld. Nomantu Nkomo-Ralehoko, LUR vir gesondheid in Gauteng, sê die koperdiewe behoort nie net van diefstal aangekla te word nie, maar ook poging tot moord aangesien die diefstal die lewe van 24 pasiënte in gevaar gestel het. Die pasiënte sal almal na verwagting vandag (Woensdag) weer na die waakeenheid oorgeplaas word.